  Анжелика Тихонова корреспондент Удмуртиысь Ульяна Кайшева биатлонъя Дуннелэн Кубокез но IBU-лэн Кубокез понна вожвылъяськонъёслэн люкетъёсаз туэ шуркынмонэ-толсуре пыриськон понна Россилэн командаяз шедиз. Со сярысь ивортэ Россиысь биатлонистъёслэн огазеяськонзылэн пресс-службаез. «Тюменьын ортчем чаклан тренировкаослы йылпумъянъёсъя, Норвегиысь Бейтоштоленын ортчоно сборе мыныны нылкышно команда тодмо луиз. Укмыс спортсменкаосс спринтын но масс-стартын ӵошастконъёслы йылпумъянъёсъя командае сюризы, эшшо куинез биатлонисткаос — Ольга Подчуфарова, Светлана Слепцова но Ульяна Кайшева — тренеръёслэн штабзылэн пумкылъянзыя командае кутэмын вал. Озьыен, 12 биатлонисткаос Норвегие мынозы но Дуннелэн Кубокез но IBU-лэн Кубокез понна ӵошатсконъёслэн нырысетӥ куинь люкетъёсаз пыриськыны дасяськозы», — вераз Россиысь биатлонъя люкам командалэн тренерез Александр Касперович. Тодады вайытом, Россиысь спортсменъёс пӧлын Удмуртиысь Валентина Телицина но ӵошатсконъёслы дасяськиз вал. Со, Дарья Виролайнен, Светлана Миронова но Диана Якимец ӵошатскон вакытсэс Росси вожвылъяськонъёсын кутскозы. «Росси Кубоклэн этапъёсаз асьсэзыз умой возьматӥзы ке, ми соосты толсуре ик IBU-лэн Кубокез понна вожвылъяськонъёсы ӧтьыны быгатӥськом ини», — шуиз Касперович. Али командае ӧз сюры Удмуртиысь Александр Поварницын. Но луонлыкез вань на. Командае шедьымтэ биатлонистъёс толсуре дасяськозы но Росси ӵошатсконъёсын асьсэ улосвылъёссылэсь данзэс утёзы. Толшоре ортчоно калыккуспо ӵошатсконъёсы соос «Ижкар винтовка» вожвылъяськон пыр шедьыны быгатозы. Россиысь нылкышноослэн биатлонъя сборноязы матысь ӵошатсконъёсы пыриськозы: Татьяна Акимова (Чувашия), Анна Никулина (Новосибирск улосвыл — Мордовия), Ирина Услугина (Тюмень улосвыл), Екатерина Глазырина (Свердловск улосвыл), Екатерина Шумилова (ХМАО-Югра), Виктория Сливко (Тюмень улосвыл), Анастасия Загоруйко (Тюмень улосвыл), Галина Нечкасова (Новосибирс улосвыл), Ольга Шестерикова (Тюмень улосвыл), Ольга Подчуфарова (Москва), Светлана Слепцова (ХМАО-Югра), Ульяна Кайшева (Удмуртия). Россиысь воргоронъёслэн люкам командазы: Антон Шипулин (Свердловск улосвыл), Евгений Гараничев (Тюмень улосвыл), Антон Бабиков (Башкортостан), Алексей Волков (ХМАО-Югра), Дмитрий Малышко (Санкт-Петербург), Максим Цветков (Москва — Вологда улосвыл), Алексей Слепов (Санкт-Петербург — Владимир улосвыл), Пётр Пащенко (ХМАО-Югра), Матвей Елисеев (Москва), Эдуард Латыпов (Башкортостан), Юрий Шопин (Ульяновск улосвыл), Семён Сучилов (ХМАО-Югра), Тимур Махамбетов (Красноярск улосвыл). Дуннелэн Кубокезлэн нырысетӥ люкетэз 27-тӥ шуркынмонэ суро эстафета бордысен кутскоз. Ӵошатсконъёс Швециысь Эстерсунд карын ортчозы. IBU-лэн Кубокез понна вожвылъяськонъёс 25-тӥ шуркынмонэ Норвегиысь Бейтоштоленын кутскозы. Нырысь ик воргоронъёслэн спринтсы ортчоз. Тегъёс: Биатлон Удмуртия Россия УльянаКайшева  